El servici de Bus a la Platja de Paterna bat el seu rècord superant els 10.000 viatgers en els mesos d'estiu
09/09/2016

# El servici de Bus a la Platja de Paterna bat el seu rècord superant els 10.000 viatgers en els mesos d'estiu

[![Imagen del bus a la Playa](/images/noticias/2016/09/Bus-Playa.jpg)](/images/noticias/2016/09/Bus-Playa.jpg)

09.09.2016

Després de la decisió de l'alcalde d'ampliar el servici als caps de setmana, el Bus de Paterna a Port Saplaya ha augmentat en un 48% el nombre d'usuaris paterneros respecte a l'any passat, passant dels 7.232 viatgers de 2015 als 10.725 d'enguany

Més de 10.700 veïns i veïnes de Paterna han gaudit este estiu del servici d'autobús a la platja que l'Ajuntament de Paterna ha oferit durant els mesos de juliol i agost, una reeixida ruta que enguany ha aconseguit la seua xifra rècord amb 10.725 viatgers, la qual cosa ha suposat un augment del 48% respecte a les xifres registrades l'any passat i una mitja diària de 176 viatgers.

A més, enguany, el servici d'autobús ha ampliat la seua cobertura a dissabtes i diumenges, la qual cosa ha permés als paterners i paterneres, poder gaudir de la línia d'autobús a la platja ininterrompudament de dilluns a diumenge durant tot l'estiu.

La millora de l'horari, s'unix a la decisió adoptada el passat any per part de l'Alcalde de Paterna, Juan Antonio Sagredo de començar a prestar el servici l'1 de juliol en lloc del 15 de juliol i que va permetre incrementar considerablement el nombre de viatgers d'esta línia, passant dels 4.324 viatgers en 2014y els 7.232 en 2015 als 10,725 viatgers que s'han registrat enguany.

En eixe sentit, la regidora de Infraestructures, Núria Campos ha subratllat l'èxit del servici i ha destacat que "l’elevat nombre de veïns i veïnes que han recorregut a l'autobús municipal per a anar a la platja demostra la utilitat, d'este servici municipal", alhora que ha assegurat el seu compromís "de continuar mantenint este servici el pròxim estiu facilitant les necessitats de mobilitat dels paterners i paterneres".

El “Bus a la Playa” és un servici que es va posar en marxa l'estiu de 2013 i que, des de llavors, no ha parat d'incrementar en nombre d'usuaris fins a aconseguir la xifra de rècord de viatgers registrada enguany. Este 2016, des de l'1 de juliol fins al 28 d'agost, tots aquells paterners i paterneres que han volgut desplaçar-se fins a la platja han pogut fer-ho utilitzant este mitjà de transport que compta amb una desena de parades repartides per Santa Rita, el carrer Major, la contornada de l'Ajuntament i Campament.

El servici començava cada dia lectiu a les 09:30 des de l'entrada a Paterna per Fuente del Gerro i tenia com última eixida les 18:45 hores, cobria quatre rutes al llarg del dia amb una duració de 20 minuts per trajecte aproximadament. Els autobusos de tornada des de PortSaplaya a Paterna estaven disponibles des de les 10:02 hores fins a les 19:15 hores.